ડૉ. સેદલસેક બુડાપેસ્ટથી ફરી વખત ક્રેકોવની મુલાકાતે આવ્યા, એ વખતે ઓસ્કર અને ડેન્ટિસ્ટે એક યોજના ઘડી કાઢી હતી. શિન્ડલર કરતા વધારે અન્તર્મુખી હોય એવા કોઈ અન્ય માણસે તો તેમની એ યોજનાને સાવ બાલિશ ગણાવીને અવગણી હોત! ઓસ્કરના સૂચન મુજબ, એમોનના જંગલી વર્તન પાછળનું કારણ કદાચ હલકી કક્ષાનો દારુ હોવો જોઈએ, જે ક્રેકોવમાં સેંકડો ગેલનના હિસાબે વેંચાઈ રહ્યો હતો! એક તો એમોનમાં પહેલેથી જ વિચારશક્તિની ખોટ હતી! અને એમાં પોતે જે કરી રહ્યો હતો તેનું આવનારા ભવિષ્યમાં શું પરીણામ આવશે એ સમજી શકવાની એમોનની શક્તિને એ હલકો દારુ જ વધારે નબળી પાડી દેતો હોય એવું બને ખરું! ડૉ. સેદલસેકે ક્રેકોવની આ વખતની મુલાકાત વખતે જર્મન માર્કની રકમનો એક મોટો જથ્થો લાવીને ઓસ્કરને સોંપ્યો હતો. ઓસ્કરનું સૂચન એવું હતું, કે એ રકમમાંથી, સ્તેલિનગ્રાદની ઘટનાઓ પછી પોલેન્ડમાં અલભ્ય અને મોંઘી ગણાતી ઉત્તમ કક્ષાની શરાબનું આખું ખોખું જ ખરીદી લેવામાં આવે. ઓસ્કર પોતે જ એ શરાબ લઈને એમોનને આપવા જાય, અને એ સમયે વાતચીત દરમ્યાન ઓસ્કર એમોનને એવું સૂચન કરે, કે આજે નહીં તો કાલે યુદ્ધ પુરું થશે જ! અને એ સમયે તેનાં વ્યક્તિગત કૃત્યો અંગે તપાસ પણ જરૂર થવાની! અને એ સમયે, એમોન કેટલો ધૂની હતો એ વાત એમોનના મિત્રો પણ બરાબર યાદ રાખશે! શેતાનની સાથે શરાબ પીવા બેસી શકાય અને તેની શેતાનિયતના પલ્લાને શરાબની પ્યાલી વડે જ સમતોલ કરી શકાય એવું માનવું એ પહેલેથી ઓસ્કરના સ્વભાવમાં જ હતું! એવું ન હતું કે આ સિવાયના અન્ય રસ્તા અપનાવવાથી ઓસ્કર ડરતો હતો! પરંતુ એવું કરવું એ તેના સ્વભાવમાં જ ન હતું. એ હંમેશા એક હાથે લઈને બીજા હાથે આપવામાં માનતો હતો!